«Татар-Информ»

ТРда дәүләт һәм муниципаль милектән файдаланудан килгән керем 13,3 миллиард сумны тәшкил иткән

[Версия для печати](http://tat.tatar-inform.ru/news/2015/02/04/106008/?print=Y)

4 февраль 2015,16:27

Шуларның 800 миллион сумын ТР Җир һәм мөлкәт министрлыгы эшләгән

 (Казан, 4 февраль, “Татар-информ”, Лилия Локманова). Узган ел дәүләт һәм муниципаль милектән файдаланудан килгән керем 13,3 миллиард сумны тәшкил иткән. Шуларның 8 миллиард сумы республика казнасын баеткан. 2013 ел белән чагыштырганда, керемнәр саны әллә ни үзгәрмәгән.

ТР җир һәм мөлкәт министры Азат Хамаев бүген министрлык коллегиясының киңәйтелгән утырышында хәбәр иткәнчә, ул җитәкчелек иткән тармак 2014 елда 800 миллион сум күләмендә табыш алынган.

Федераль закон чыгаруда булган үзгәрешләр нәтиҗәсендә, чикләре булмаган җир кишәрлекләрен арендага бирүдән кергән 450 миллион сум акча республика казансыннан җирле органнарга күчерелгән. Сүз уңаеннан, муниципаль милек идарәсе тарафыннан җирле бюджет 5,5 миллиард сумга баеган, 2013 ел белән чагыштырганда, 7 процентка үсеш сизелә.

Министрлык тарафыннан дәүләт милкен һәм җир кишәрлекләрен файдалану буенча уздырылган 80 тикшерү барышында 4 мең квадрат метрга якын мәйдан әйләнешкә кертелеп, 17 миллион сумнан артык керем алынган. 28 акт исә прокуратурага, тиешле чаралар күрүгә юнәлдерелгән.

“Республика унитар предприятиеләрен үзгәртеп кору процессы инде тәмамланып килә. Татарстанда шундый 28 оешма исәпләнә, аларның 18ен саклап калу ниятләнә. Узган елның башында Татарстанда исәпләнгән 181 муниципаль унитар предприятиенең 139ы гына хисап тоткан. Эшләмәүче оешмаларны бетерү буенча эш алып барырга кирәк”, - дигән фикерен җиткерде министр.

Кече һәм урта эшкуарлыкка ярдәм итү программасы кысаларында, министрлык төбәк инновация структуралары — инжинеринг үзәкләре булдыруда да актив эш алып барган. Республиканың 2030 елга кадәр исәпләнгән социаль-икътисади стратегик программасы нигезендә, Татарстанда 6 акционерлык җәмгыяте барлыкка килгән.

Шулай ук, сәнәгать оешмалары һ.б. бу юнәлештә эш алып баручы оешмалар өчен җир участоклары категорияләре үзгәртелгән һәм 4 мең гектардан артык авыл хуҗалыгы җирләре, ТР Министрлар Кабинеты карары нигезендә, сәнәгать категориясенә күчерелгән. Мисал өчен, “Алабуга” махсус икътисади зонасында икенче мәйданчык формалаштыруга өстәмә 1,8 мең гектар җир файдаланылган. Ә Лаеш районында урнашкан Идел буе инфраструктура комплексы исә 313 гектар мәйданга урнаштырылган. Республика территориясендә төзелгән Казан-Оренбург федераль трассасы 1,2 мең гектар мәйданны били.

Министр коллегия утырышында ткүчемсез милекнең кадастр бәясе хакында да сүз алып барды. “Җирләрнең кадастр бәяләренә бәйле бәхәсле очракларның кимүе сизелә. 2012 елда 528 иск, 2013 елда 480 иск булса, узган ел бу сан 216 ны тәшкил иткән. Элек суд нәтиҗәләре буенча җирләрнең кадастр кыйммәте 3,5 тапкыр киметелә иде, хәзер бу сан - 40 процентны гына”, - дип белдерде Азат Хамаев.

Утырышта катнашкан ТР Премьер-министры вазифаларын башкаручы Алексей Песошин министрлыкның эшен югары бәяләде. Икътисади кризис шартларында, ТР Җир һәм мөлкәт министрлыгына ТР Икътисад министрлыгы һ.б. ведомстволар белән бергә, дәүләт керемнәрен саклап калырга һәм арттыру юлларын эзләргә кирәк, дип максат куйды.